Túrakód: K003\_03 / Táv.: 68,3 km / Frissítve: 2018-08-14

Túranév: Szentes térsége / Ányási Tisza-kanyar #1

Leírás:

68,3 km-es túránk jelentős része a Tisza töltésén vezet, kiépített szilárd burkolatú úton.
Célállomásunk egy árvízvédelmi töltés maradványa, mely 1879 előtt épült.

A Széchenyi liget kapujából indulunk *(úp.: 000iep)* Csongrád felé *(ÉÉNY)* a kerékpárúton.
A kerékpárutat követve két körforgalommal találkozunk, majd felhajtunk a Tisza töltésére a 71,1-es tkm-nél, ahol turisztikai információs tábla is segíti tájékozódásunkat. Kezdeti irányunkat tartva *(ÉÉNY)* haladjunk a 73,1-es tkm-ig, a 451-es út kereszteződéséig, ahol majd balra *(NY)* fordulunk. Közben már el is haladtunk a Szentesi Szivattyútelep mellett.

A főútra *(balra)* történő felhajtásnál legyünk nagyon óvatosak!
A forgalmas út kanyarulata miatt nem látjuk megfelelően a nagy sebességgel közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti baloldalon lévő *(korláttal elválasztott)* szervizutat/járdát, keljünk át a főúton, hogy végre biztonságban érezhessük magunkat. A közlekedés szabályai szerint nyugodtan haladhatnánk az úttesten is tovább, de a kialakult gyakorlat és személyes tapasztalatom alapján nem ajánlom, mert veszélyes lehet.

A hídon átgurulva a - mindkét irányban aszfaltozott- töltést a 78,5-es tkm-nél érjük el. Ez a szakasz már az EuroVelo 11 útvonalához tartozik. Itt forduljunk balra *(DDK)* és adjuk át magunkat annak az élménynek, amiért ezt túraútvonalat választottuk: szinte forgalommentes út, szilárd burkolat, a töltés tetejéről szemlélhető táj…
A 76,3-es tkm-nél, a kanyarulatban, a mentett oldalon található emlékmű-talapzaton készíthetünk mókás, vagy sejtelmes emlékképet kirándulásunkról.

A 74,0 tkm-nél vízkivételi mű, a 72,7-es tkm-nél a Kilencesi gátőrház *(11.03.03)* mellett haladunk el, immár a Kiskunsági Nemzeti Park területén. Utána a 72,4-es tkm-től némi útminőség romlást kell „elszenvednünk”. A 67,6-es tkm-ig *(4,8 km)* kettő nyomvonal kialakításával, betonelemekből épített úton kell haladnunk, ami némi kellemetlenséggel járhat az illesztések határozott érzékelése miatt. Jutalomként a töltés két hatalmas ívét gurulhatjuk be, és közben a 70,75 tkm-nél megvizsgálhatjuk a töltéstámasztás két formájának *(rézsútos, lépcsőzetes)* kialakítását/találkozását a mentett oldalon.
A 67,6 tkm-nél érjük el a Vidreéri gátőrházat *(11.03.02)*, ahonnan kiváló minőségű aszfaltozott kerékpárúton gurulhatunk az 56,1 tkm-ig
*(11,5 km)*.

A 62,7-es tkm-nél találjuk a Csanyteleki gátőrházat *(11.03.01)*, ahol vízkészleteinket is feltölthetjük *(úp.: 014viz)*. *(A gátőrház kerítésénél kifelé is találunk csapot.)* Kissé tovább haladva, 62,6 tkm-nél, a rámpánál jobbra, Csanytelekre térhet be az aszfaltúton az érdeklődő. De mi inkább az innen már jól látható folyópart felé vesszük az irányt *(135 m)*, a *K003o035 jelű track* mentén, az egykori hajókikötő lépcsőjéhez.

Lehűthetjük magunkat a vízben, de óvatosságból inkább használjuk a lépcsőt. A part köves és sérülést okozó tárgyaktól sem mentes. Ne okozzunk magunknak és társainknak kellemetlenséget!
Itt a 224 fkm-nél találunk szemetest és egy turisztikai tájékoztató táblát is a szalakóta védelméről.

Pihenőnket, felfrissülésünket követően térjünk vissza a töltésre és balra fordulva *(DDNY)*, folytassuk utunkat. A 61,8-es tkm-nél elért öntözőcsatornában ne fürödjünk, sem az ártéri, sem a mentett oldalon, mert komoly veszélyeket rejt! Kissé tovább haladva a 60,0-es tkm-nél gurulunk át a Dongéri-főcsatorna felett. Itt sem tanácsos fürödnünk! Néhány kanyarulatot elhagyva, az 56,2-es tkm-nél érjük el a Levelényi gátőrházat *(11.02.05)*, az aszfaltos rámpánál.
Az itt található turisztikai tájékoztatótábla a tiszavirág életciklusát dolgozza fel. Érdemes időt szentelni a tábla áttanulmányozására. Az Alföldi Kéktúra útvonalát is itt érjük el. A töltésen, az Ópusztaszeri Nemzeti Történeti Emlékpark felől érkezik, és Mindszenten át halad tovább. Az EuroVelo 11 útvonala itt kettéválik: vagy Szeged felé *(jobbra, ÉNY, 40 km, 4522 sz. út)*, vagy Mindszent felé *(balra, DK,
2 km, 4522 sz. út)* tudnak tovább bringázni a túrázók.

Mi a töltésen haladjunk tovább, eddigi irányunknak megfelelően. Innen ismét kettő nyomvonal kialakításával, betonból épített úton gurulhatunk egész a célállomásunkig *(50,1 tkm, 6,1 km)*. A kéksáv túraútvonal becsatlakozását 54,7 tkm-nél hagyjuk el, majd odébb 54,0 tkm-nél a Levelényi vízkivételi mű mellett haladunk el. Szemben a mindszenti strand látható. Rövid szemlélődésre megállhatunk, de egyéb tekintetben alaposan korlátozzák lehetőségeinket a tiltó táblák. Ha őszi időszakban járunk erre, akkor a mentett oldalra érdemes lesétálnunk a lépcsőn, hogy kissé beljebb, a diófák alatt „zsákmány” után kutassunk. *(Én sosem tudom kihagyni.)*

Tovább haladva nagy ívű, jobbos kanyar következik. Mellette ritka közelségben van hozzánk a mentett oldali erdő, nem mindennapi élményt nyújtva ezáltal.

Ezen szakaszon áthaladva már el is érkeztünk túránk célterületéhez *(50,1 tkm)*. A nyomvonal a régi töltésmaradványon keresztül vezet le a vízpartra. Célszerű ott pihenőt ott tartanunk *(úp.: 022ford)*, hisz fent ligetes rész, lent homokszegély biztosít lehetőséget a fürdőzésre is. Szemben, kicsit lejjebb, a híres ányási homokpad látható.

Ismét nyeregbe pattanhatunk. Nyomvonalunk visszavezet a töltéskoronára, a töltésmaradványon keresztül.

Fent két opcionális lehetőség kínálkozik.
A *K003o032* jelzésű *track* a töltéskoronán vezet tovább *(285 m)*, és egy turisztikai tájékoztató táblához viszi el a kirándulót. Ez az Ányási Tisza-kanyar információit tárja elénk *(úp.: 026info)*, miközben elgurulunk az 1879 előtt épült töltésmaradvány jelzése mellett *(úp.: 025info, 50,8 tkm)*.
A *K003o031* jelzésű *track* a rámpán vezet le, a mentett oldal felé. 425 méterre innen ártézi kút várja a szomjas turistát *(úp.: 023viz)*.

Ha kíváncsiságunkat mindhárom irány bejárásával kielégítettük, a töltésen visszafelé indulva, a bejárt úton juthatunk vissza.

56,1 tkm-nél, az aszfaltos kereszteződésnél dönthetünk úgy, hogy átkompozunk, és Szegvár érintésével térünk haza.

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*